**Paskaidrojuma raksts  
Madonas novada pašvaldības 2024. gada 27. decembra saistošajiem noteikumiem Nr. 23 “Braukšanas maksas atvieglojums sabiedriskajā transportā**

**Madonas novadā”**

|  |  |
| --- | --- |
| Paskaidrojuma raksta sadaļas | Norādāmā informācija |
| Saistošo noteikumu mērķis un izdošanas nepieciešamības pamatojums | Saistošie noteikumi izdoti ar mērķi noteikt braukšanas maksas atvieglojumu sabiedriskajā transportā Madonas novadā konkrētai iedzīvotāju grupai.  Atbilstoši Sabiedriskā transporta pakalpojumu likuma 14. panta trešajai daļai pašvaldībām ir tiesības noteikt braukšanas maksas atvieglojumus savā administratīvajā teritorijā, ja ar šo braukšanas maksas atvieglojumu noteikšanu pārvadātājam radītos zaudējumus pilnībā kompensē no pašvaldības budžeta.  Nosakot atvieglojumu 50% no biļetes cenas, tiks sniegts atbalsts nestrādājošiem vecuma pensijas vai sociālā nodrošinājuma pabalsta saņēmējiem, kuri sasnieguši vecuma pensijas piešķiršanai nepieciešamo vecumu un kuri ne mazāk kā pēdējos 12 mēnešus savu pamata dzīvesvietu deklarējuši Madonas novadā. Braukšanas maksas atvieglojums paredzēts reģionālās nozīmes maršruta tīkla daļas “Madona” autobusu maršrutos, kurus nodrošina pasažieru pārvadātājs, kuram piešķirtas tiesības sniegt šo pakalpojumu, visā Madonas novada administratīvajā teritorijā. Informācija par autobusu maršrutiem, kuros paredzēts piemērot braukšanas maksas atvieglojumu, tiks publicēta pašvaldības tīmekļa vietnē un informatīvajā izdevumā, kā arī tiks izsniegta kopā ar braukšanas karti. Braukšanas maksas atvieglojumu varēs saņemt, uzrādot Madonas novada Sociālā dienesta izsniegtu personalizētu braukšanas karti un personu apliecinošu dokumentu. Lai saņemtu braukšanas maksas atvieglojumu, persona iesniedz iesniegumu, kas norādīts saistošo noteikumu pielikumā, Madonas novada Sociālajā dienestā.  Braukšanas maksas atvieglojumu 50% no biļetes cenas pasažieru pārvadātājam atmaksās Pašvaldība no pašvaldības budžeta, noslēdzot līgumu ar pārvadātāju. |
| Saistošo noteikumu fiskālā ietekme uz pašvaldības budžetu | Saistošo noteikumu izpilde notiks Pašvaldības kārtējā gada budžeta ietvaros. Saistošo noteikumu īstenošanai finansējums ik gadu tiks paredzēts Pašvaldības budžetā. Saistošo noteikumu īstenošanai plānoti apmēram 2500 *euro* mēnesī. |
| Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – saistošajos noteikumos noteiktais braukšanas maksas atvieglojums paredzēts novada senioru materiālajam atbalstam, viņu ikdienas mobilitātes un iekļaušanās sabiedrībā veicināšanai.  Ietekme uz vidi – nav attiecināms.  Ietekme uz iedzīvotāju veselību – gadījumos, ja seniori izmantos sabiedrisko transportu nokļūšanai ārstniecības iestādē, tas būs atbalsts viņu veselības aprūpes nodrošināšanai.  Ietekme uz uzņēmējdarbības vidi pašvaldības teritorijā – nav attiecināms.  Ietekme uz konkurenci – Saistošajos noteikumos paredzētie pasākumi neierobežo konkurenci. |
| Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Saistošie noteikumi neietekmē līdzšinējās administratīvās procedūras. Personas varēs iesniegt dokumentus Pašvaldības iestādē “Madonas novada Sociālais dienests” un saņemt lēmumu par braukšanas maksas atvieglojumu. Personām, kurām tiks piešķirts braukšanas maksas atvieglojums, Madonas novada Sociālais dienests izsniegs personalizētu braukšanas karti. |
| Saistošo noteikumu ietekme uz pašvaldības funkcijām un cilvēkresursiem | Jauna ietekme uz pašvaldības funkciju, kuras izpildei tiek izstrādāti šie saistošie noteikumi – [Pašvaldību likuma](https://likumi.lv/ta/id/336956-pasvaldibu-likums) [4.](https://likumi.lv/ta/id/336956-pasvaldibu-likums#p4) panta pirmās daļas 9. punktā noteiktā autonomā funkcija – netiek paredzēta.  Saistošo noteikumu izpildes nodrošināšanā tiks iesaistīti Pašvaldības esošie cilvēkresursi, nav nepieciešams veidot jaunas Pašvaldības institūcijas vai darba vietas. |
| Saistošo noteikumu izpildes nodrošināšana | Saistošajos noteikumos noteikto braukšanas maksas atvieglojumu administrēs Pašvaldības iestāde “Madonas novada Sociālais dienests”. |
| Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46.](https://likumi.lv/ta/id/336956-pasvaldibu-likums#p46) panta trešajai daļai, lai informētu sabiedrību par Saistošo noteikumu projektu un dotu iespēju iedzīvotājiem izteikt viedokli, Saistošo noteikumu projekts no 14. līdz 30. novembrim tika publicēts Pašvaldības tīmekļa vietnē www.madona.lv sadaļas “Dokumenti” apakšsadaļā “Saistošo noteikumu projekti”. Tika saņemti divi konkrēti priekšlikumi un viens iesniegums, kurā pausts atbalsts saistošo noteikumu izdošanai. Ierosinājums piešķirt braukšanas maksas atvieglojumu arī pensijas vecumu sasniegušai personai, ja šai personai nav tiesību saņemt valsts pensiju un tā saņem sociālā nodrošinājuma pabalstu, tika iestrādāts saistošajos noteikumos. Ierosinājums par braukšanas maksas atvieglojuma piešķiršanu visiem pensionāriem: kā strādājošiem, tā nestrādājošiem, tika iekļauts saistošajos noteikumos. |

Domes priekšsēdētājs A. Lungevičs